b'\n_START_ARTICLE_\nPaulius Normantas (1925)\n_START_SECTION_\nBiografija\n_START_PARAGRAPH_\nAntrojo pasaulinio karo metais kovojo antinacinio pasiprie\xc5\xa1inimo gretose ir buvo suimtas. 1944 m. dalyvavo sukilime, atidariusiame lagerio vartus._NEWLINE_1949 m. baig\xc4\x97 Lietuvos valstybin\xc4\xaf k\xc5\xabno kult\xc5\xabros institut\xc4\x85, toliau mok\xc4\x97si aspirant\xc5\xabroje Leningrade. Apgyn\xc4\x97 pedagogikos moksl\xc5\xb3 kandidato disertacij\xc4\x85. 1969\xe2\x80\x931970 m. Ufos aviacijos institute dirbo Fizinio lavinimo katedros ved\xc4\x97ju, v\xc4\x97liau docento pareigose d\xc4\x97st\xc4\x97 Vilniaus valstybiniame universitete ir Vilniaus pedagoginiame institute, Centrin\xc4\x97je treneri\xc5\xb3 mokykloje (dab. Maskvos fizin\xc4\x97s kult\xc5\xabros akademija). _NEWLINE_Turistini\xc5\xb3 kelioni\xc5\xb3 m\xc4\x97g\xc4\x97jas, kultivavo slidin\xc4\x97jimo, irklavimo ir buriavimo sport\xc4\x85, povandenin\xc4\x99 med\xc5\xbeiokl\xc4\x99. 1958 m. su dviviete baidare dalyvavo 2200 km ilgio vandens \xc5\xbeygyje i\xc5\xa1 Baltijos j\xc5\xabros \xc4\xaf Juod\xc4\x85j\xc4\x85. Su mokslo tiriamaisiais laivais kelis kartus plauk\xc4\x97 ekspedicijose po Japon\xc5\xb3 ir Ochotsko j\xc5\xabras._NEWLINE_1974 m. kovo viduryje \xc5\xbevejojo Aralo j\xc5\xabroje. I\xc5\xa1lipus \xc4\xaf sal\xc4\x85, valt\xc4\xaf netik\xc4\x97tai nune\xc5\xa1\xc4\x97 potvynis. Liko puskepalis duonos, truputis kito maisto, povandeninis \xc5\xa1autuvas ir nardymo \xc4\xafranga. Penkiasde\xc5\xa1imt penkias paras \xc5\xbevejys tur\xc4\x97jo praleisti negyvenamoje saloje: med\xc5\xbeiojo \xc5\xbeuvis, lau\xc5\xbee kep\xc4\x97 pauk\xc5\xa1\xc4\x8di\xc5\xb3 kiau\xc5\xa1inius, rinko \xc5\xbeoleles. Nuo gyva\xc4\x8di\xc5\xb3 ir skvarbaus v\xc4\x97jo saugojo i\xc5\xa1kasta \xc5\xbeiemin\xc4\x97, tro\xc5\xa1kul\xc4\xaf jis mal\xc5\xa1ino ant Aralo pavir\xc5\xa1iaus susirenkan\xc4\x8diu lengvesniu g\xc4\x97lu vandeniu. Kai v\xc4\x97lyv\xc4\x85 pavasar\xc4\xaf e\xc5\xbeeras \xc4\x97m\xc4\x97 sekti ir vanduo su\xc5\xa1ilo iki +16\xc2\xb0\xd0\xa1, P.Normantui pavyko nuplaukti dvide\xc5\xa1imt kilometr\xc5\xb3 ir i\xc5\xa1lipti \xc4\xaf krant\xc4\x85. _NEWLINE_Savo pakartotus Robinzino Kruzo nuotykius negyvenamoje saloje doc. Paulius Normantas apra\xc5\xa1\xc4\x97 apsakyme, kuris daug kart\xc5\xb3 buvo i\xc5\xa1spausdintas knygose ir \xc5\xbeurnaluose.'